# நேர்மறை உளச்சிகிச்சை

## கோட்பாடு

### பன்மயகலாச்சார அணுகுமுறை

நொஸ்ராட் பெசெஷ்கியனின் முதல் கவனம் பன்மயகலாச்சார கோணத்தை உளவியல் சிகிச்சையில் ஒருங்கிணைத்தல் மட்டுமல்லாமல் சமூக-அரசியல் முக்கியத்துவத்தையும் கொண்டிருந்தது. நேர்மறை உளசிகிச்சையில், பெசெஷ்கியன் பன்மயகலாச்சார அணுகுமுறையின் முக்கியத்துவத்தை வலியுறுத்துகிறார், ஏனெனில் இது அவருடைய சிகிச்சை முறையின் முழுவதும் வரும் தொடர் கருத்து ஆகும். இந்த அணுகுமுறை, தனிமனித முரண்பாடுகளை புரிந்து கொள்ளும் வகையில் மதிப்பு வாய்ந்த உட்பார்வைகளையும், முக்கியமான சமூக தாக்கத்தையும் கொண்டுள்ளது. குடியேறுதல், வளர்ச்சி உதவி, பல்வேறு கலாச்சாரத்தை சேர்ந்த தனி மனிதர்களுடன் தொடர்பு கொள்ளுதல், பன்மயகலாச்சார திருமணங்கள், பாகுபாட்டை எதிர்கொள்வது, வேறுபட்ட கலாச்சாரங்களில் இருந்து வந்த மாற்று மாதிரிகள், மற்றும் பன்மயகலாச்சார சூழ்நிலைகளில் இருந்து தோன்றும் அரசியல் சவால்கள் போன்ற பிரச்சனைகள் அனைத்தையும் இந்த அணுகுமுறையின் மூலம் அணுக முடியும்.  
நேர்மறை உளசிகிச்சையில், கலாச்சார உண்மைகள் உள்ளடக்கப்பட்டதும், ஒவ்வொரு சிகிச்சையின் இயல்பான தனித்துவத்தை அங்கீகரித்ததன் மூலமாக, அதன் பயன்பாடுகள் பரவலாக விரிந்துள்ளன. இது பன்முக நாடுகளின் சமூகங்களில் பயனுள்ள முறையாக உருவெடுத்துள்ளது.  
PPT தற்போது 70-க்கும் மேற்பட்ட நாடுகளில் உளவியல் நிபுணர்களால் கற்றுக்கொள்ளப்பட்டும், நடைமுறைப்படுத்தப்பட்டும் வருகிறது. எனவே இது பன்மய கலாச்சார உளவியல் சிகிச்சைக்கான ஒரு அணுகுமுறையாக கருதப்படலாம். அதனால், நேர்மறை உளசிகிச்சையின் கொள்கைகள், பன்மயகலாச்சார உளவியல் சிகிச்சை என்ற துறையை வரையறுக்கவும் கட்டமைக்கவும் அடித்தளமாக விளங்குகின்றன; இத்துறை உளவியல் கல்வி, தொடர்ந்து கல்வி பெறும் பயிற்சிகள் மற்றும் புதிய உளவியல் சிகிச்சைத் துறைகளை அங்கீகரித்து ஏற்பதற்கு அத்தியாவசியமானதாகும்.  
"பன்மயகலாச்சாரம்" (Transcultural) என்ற சொல் நேர்மறை உளசிகிச்சையில் இரண்டு விதமாக புரிந்து கொள்ளப்படுகிறது:  
1. இது, வேறுபட்ட கலாச்சாரப் பின்னணியிலிருந்து வரும் நோயாளிகளின் தனித்துவமான அம்சங்களை அங்கீகரிப்பதைக் குறிக்கிறது. இதேசமயம், இது "கலாச்சாரங்களுக்கு இடையேயான" அல்லது "புலம் பெயர்ந்த உளசிகிச்சை" (Migrant Psychotherapy) என்ற பெயர்களாலும் அழைக்கப்படுகிறது.
1. இது, ஒவ்வொரு சிகிச்சை உறவிலும் கலாச்சார காரணிகளைப் பரிசீலிக்க வேண்டும் என்பதையும், அதன் மூலம் சிகிச்சையாளரின் திறன்களை விரிவுபடுத்தி, சமூக-அரசியல் விழிப்புணர்வை மேம்படுத்த வேண்டும் என்பதையும் குறிக்கிறது.
நேர்மறை உளசிகிச்சை என்பது, “பல்வேறு தன்மைகளில் ஒற்றுமை” என்ற கருத்தினைப் பின்பற்றும், கலாச்சார உணர்திறன் முறையாகும். இது மேற்கத்திய "உளவியல் குடியேற்றம்" ஆக பார்க்கப்படக்கூடாது. நொஸ்ராட் பெசெஷ்கியன், நேர்மறை உளசிகிச்சையின் சமூக அம்சத்தின் முக்கியத்துவத்தை முன்னிலைப்படுத்துகிறார். இது குழுக்கள்,மக்கள், சமூகங்கள், நாடுகள் மற்றும் கலாச்சாரக் குழுக்களுக்கிடையேயான வேறுபட்ட சமூக உறவுகளில் பரவலாக பயன்படுத்தக் கூடியதாகும். இதன் மூலம், தொடர்பு சவால்கள், மனித திறன்கள் மற்றும் பொருளாதார சூழ்நிலைகள் ஆகியவற்றை கவனித்து ஒரு முழுமையான சமூகக் கோட்பாட்டை நிறுவலாம். பன்மயகலாச்சார உளவியல் சிகிச்சை என்பது வெறும் கலாச்சாரங்களை ஒப்பிட்டு பார்ப்பதல்ல, ஆனால் மனித நடத்தையின் கலாச்சார பரிமாணங்களைக் கவனிக்கும் ஒரு விரிவான கருத்தாகும். இது, மனிதர்கள் எவ்வாறு வேறுபடுகிறார்கள் மற்றும் அவர்கள் எதில் ஒற்றுமையைக் கொண்டுள்ளனர் என்பதைக் கண்டறிய முயல்கிறது. நேர்மறை உளசிகிச்சை, நோயாளிகள் தங்களுடைய நடத்தையின் சொந்த திறன்களை விரிவாக்கவும், தங்கள் கண்ணோட்டங்களை உறவுபடுத்தவும் , பிற கலாச்சாரங்களில் இருந்து எடுத்துக்கொள்ளப்பட்ட கதைகள், சமூக சட்டங்கள், மற்றும் சமநிலை மாதிரிகள் போன்ற கருவிகளைப் பயன்படுத்துகிறது.இவை பன்மயகலாச்சார கண்ணோட்டதை ஊக்குவிக்க பயன்படுகிறது.  
1979ஆம் ஆண்டு, பெசெஷ்கியன் “பன்மயகலாச்சார உளசிகிச்சை" என்ற சொல்லைப் பயன்படுத்தினார் மற்றும் அவருடைய “வியாபாரியும் கிளியும்" (The Merchant and the Parrot): உளசிகிச்சையில் கிழக்கத்திய கதைகள் (Oriental Stories in Positive Psychotherapy) என்ற புத்தகத்தில் ஒரு அதிகாரத்தை இதற்கெனவே அர்பணித்திருந்தார். அவர் நம்பியது: பன்மயகலாச்சார சிக்கல்களுக்கு தீர்வுகாண்பது எதிர்காலத்தின் முக்கியமான பணிகளில் ஒன்றாக இருக்கும், ஏனெனில் தனிப்பட்ட வாழ்க்கை, வேலை மற்றும் அரசியலில் இத்தகைய சிக்கல்களின் முக்கியத்துவம் நாளுக்கு நாள் அதிகரிக்கிறது. பன்மயகலாச்சார சிக்கல்களின் கொள்கை என்பது, மனிதர்களுக்கிடையேயான உறவுகளையும், அவர்களது உள் முரண்பாடுகளை கையாள்வதற்கான முறையையும் வரையறுக்கும் முக்கியக் கொள்கையாக மாறுகிறது. இவ்வாறு, இது உளவியல் சிகிச்சையின் முக்கியப் பகுதியாக மாறுகிறது.